**ШЫМКЕНТ ҚАЛАСЫ БОЙЫНША ТЕКСЕРУ**

**КОМИССИЯСЫ**

**«Шымкент қаласының туризм және сыртқы байланыстар басқармасына бюджеттен бөлінген қаржылардың іске асырылуына тиімділік аудитін жүргізу» аудиторлық іс-шарасы бойынша жүргізілген аудиттің нәтижелеріне**

 **АУДИТОРЛЫҚ ҚОРЫТЫНДЫ**

**ШЫМКЕНТ**

**2021 жыл**

**МАЗМҰНЫ**

 **І. Кіріспе бөлік**

1.1. Аудиторлық іс-шараның атауы.....................................................

 1.2. Мемлекеттік аудиттің мақсаты.....................................................

 1.3. Мемлекеттік аудиттің объектілері ...............................................

 1.4. . Мемлекеттік аудитпен қамтылған кезең ..........................................

 **ІІ. Негізгі (талдамалық) бөлік**

 2.1. «Шымкент қаласының туризм және сыртқы байланыстар басқармасының ағымдағы жай-күйін қысқаша талдау........................

 2.2. «Шымкент қаласының туризм және сыртқы байланыстар басқармасына бюджеттен бөлінген қаржылардың іске асырылуына тиімділік аудитін жүргізу» аудиторлық іс-шарасына жүргізілген мемлекеттік аудиттің жиынтық нәтижелері..........................

 2.3. Шымкент қаласы бойынша «Шымкент қаласының туризм және сыртқы байланыстар саласының өңірдің әлеуметтік-экономикалық дамуына әсерін бағалау .................

**ІІІ. Қорытынды бөлік**

 3.1. Мемлекеттік аудит барысында қабылданған шаралар .............

 3.2. Мемлекеттік аудит нәтижелері бойынша тұжырымдар ...........

 3.3. Мемлекеттік аудит нәтижелері бойынша ұсынымдар ..............

3.4. Қосымша: Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі, мемлекеттік аудит объектісінің қарсылығы мен осы қарсылыққа берілген уәжді жауап, қалпына келтірілген және өндірілген сомалардың құжаттары.

Шымкент қаласы бойынша тексеру комиссиясының

2021 жылдың \_\_\_\_\_\_\_ \_\_\_\_\_\_\_\_\_\_ № \_\_\_\_\_\_ қауылысымен бекітілген

**АУДИТОРЛЫҚ ҚОРЫТЫНДЫ**

**I. Кіріспе бөлік**

      ***1****.****1. Аудиторлық іс-шараның атауы:***Шымкент қаласының туризм және сыртқы байланыстар басқармасына бюджеттен бөлінген қаржылардың іске асырылуына тиімділік аудитін жүргізу.

    ***1.2. Мемлекеттік аудиттің мақсаты:*** Шымкент қаласының туризм және сыртқы байланыстар басқармасына бюджеттен бөлінген қаржылардың іске асырылуына тиімділігін бағалау.

 ***1.3. Мемлекеттік аудит объектілері:***

 «Шымкент қаласының туризм және сыртқы байланыстар басқармасы» мемлекеттік мекемесі (әрі қарай - Басқарма).

***1.4. Мемлекеттік аудитпен қамтылған кезең:*** 2018 жылдың 01 шілдесі мен 2020 жылдың 31 желтоқсаны аралығы.

**II. Негізгі (талдамалық) бөлік:**

**2.1.** Шымкент қаласының туризм және сыртқы байланыстар басқармасының **ағымдағы жай-күйін қысқаша талдау.**

Шымкент қаласының туризм және сыртқы байланыстар басқармасының (бұдан әрі – Басқарма) Ережесі Шымкент қаласы әкімдігінің 2018 жылғы 11 шілдедегі №29 қаулысымен бекітілген. Шымкент қаласы әкімдігінің 2019 жылғы 26 ақпанындағы №178 қаулысымен «Шымкент қаласының туризм басқармасы» мемлекеттік мекемесі болып өзгертілген және 2021 жылдың 11 наурыздағы №152 қаулысымен «Шымкент қаласының туризм және сыртқы байланыстар басқармасы» болып қайта өзгертілген.

 Осы Ережеге сәйкес «Шымкент қаласының туризм және сыртқы байланыстар басқармасы» мемлекеттік мекемесі туризм қызметі саласындағы басшылықты жүзеге асыратын Қазақстан Республикасының мемлекеттік органы болып табылады.

 Басқарманың миссиясы: Қазақстан Республикасының заңнамасына сәйкес өз құзіреті шегінде туристік қызмет саласында мемлекеттік саясатты іске асыру және Шымкент қаласының туристік тартымдылығын Қазақстанда және шетелдерде ұлғайту мақсатында туристік қызметті үйлестіру жұмыстарын жүзеге асыру.

 Шымкент қаласы әкімдігінің 2019 жылғы 26 ақпандағы №178 қаулысымен бекітілген Басқарманың Ережесіне сәйкес Басқармаға 24 функцияны атқару жүктелген.

 Осы функциялардың атқарылуы бойынша талдау жүргізу барысында Ереженің 17-тармағы 18)тармақшасындағы «Уәкілетті органның келісімі бойынша туристік саланы дамыту бойынша іс-шаралар жоспарын бекіту» функциясы жеткілікті деңгейде атқарылмай келе жатқаны белгілі болды. Басқарма тарапынан туристік саланы дамыту іс-шара жсопарларын бекіту кезінде тек қала әкімінің келісімін алумен шектеліп отырған. Өз кезегінде, туристік саланы дамыту іс-шаралар жоспарын туризм саласында уәкілетті органмен келісіп бекітпеу қала көлеміндегі іс-шаралардың республикалық деңгейдегі мақсатты іс-шаралармен интеграцияланбауы, туристтік қызығушылықты арттыру бағытында уәкілетті орган мен Басқарма арасында жүйелі байланыстың орнатылмағандығын көрсетеді.

 Барлығы штат саны 10 бірлікті құрады. Атап айтқанда, Басқарма басшысы мен туризм саласын дамыту, сыртқы экономикалық байланыс және әкімшілік бөлімі. Басқарманың кәсіби құрамы: жоғарғы білімді – 10 бірлік, оның ішінде экономика және қаржы саласы бойынша – 3 бірлік, туризм саласы – 4 бірлік, халықаралық қатынастар және жергілікті мемлекеттік басқару саласы – 3 бірлік.

 Бұл ретте, аудит барысында Басқарма бойынша қызметкерлерді қабылдау жұмыстарының баяу жүргізілуі салдарынан, 2018 жылы Басқарма құрылған сәтінен 2019 жылдың басына дейін Басқармаға жүктелген функциялардың атқарылуы төмен деңгейде болған. Басқарма басшысы 16.07.2018ж. бастап тағайындалғанымен, тиісті бөлім қызметкерлерді тағайындау баяу жүргізілген. Атап айтқанда, сыртқы байланыстар бөліміне екі қызметкері тек қазан айының соңында жұмысқа орналастырылса, туризм саласын дамыту бөлімі мен туристік өнімді қалыптастыру және маркетинг бөліміне қызметкерлер 2018 жылы қабылданбаған. Нәтижесінде, осы екі бөлімге тиесілі жұмыстар тиісті деңгейде атқарылмаған.

 Аудиторлық іс-шарамен қамтылатын бюджет қаражаты мен (немесе) активтер көлемі 434 291,0 мың теңге.

|  |  |  |  |
| --- | --- | --- | --- |
| Р/с№ | Аудиторлық іс-шарамен (бірлескен, қатар тексерумен) қамтылуға жататын бюджеттік бағдарлама (нөмірі мен атауы) және (немесе) активтер | Жыл/жартыжылдық/ айлар | Аудиторлық іс-шарамен (бірлескен, қатар тексерумен) қамтылуға жататын республикалық бюджет қаражатының және (немесе) активтердің көлемі (мың теңге) |
| ***1*** | ***2*** | ***3*** | ***4*** |
| 1 | 399 001 Жергілікті деңгейде туризм және сыртқы байланыстар саласындағы мемлекеттік саясатты іске асыру жөніндегі қызметтер 015 «Жергілікті бюджет қаражаты есебінен» | 2018 | 13 456,0 |
| 399 004 Мемлекеттік органның күрделі шығыстары 000 «Жергілікті бюджет қаражаты есебінен» | 5 000 ,0 |
| 2 | 380 001 Жергілікті деңгейде туризм саласындағы мемлекеттік саясатты іске асыру жөніндегі қызметтер 011 «Республикалық бюджет қаражаты есебінен», 015 «Жергілікті бюджет қаражаты есебінен»,  | 2019 | 131 483,0 *(130912,0 мың теңге ЖБ, 571,0 мың теңге РБ)* |
| 3 | 380 001 Жергілікті деңгейде туризм саласындағы мемлекеттік саясатты іске асыру жөніндегі қызметтер 015 «Жергілікті бюджет қаражаты есебінен» | 2020 | 271 179 ,0 |
| 380 004 Мемлекеттік органның күрделі шығыстары 015 «Жергілікті бюджет қаражаты есебінен» | 13 173,0 |
|  | **Жиыны:** |  | **434 291,0** |

**2.2. Шымкент қаласының туризм және сыртқы байланыстар басқармасына бюджеттен бөлінген қаржылардың іске асырылуына жүргізілген мемлекеттік аудиттің жиынтық нәтижелері:**

Аудитпен барлығы 43 314,5 мың теңге көлемінде бұзушылықтар анықталды, оның ішінде 2019 жылы – 39 178,0 мың теңгені, 2020 жылы – 4 136,5 мың теңгені құраған.

Бухгалтерлік есепті жүргізу және қаржылық есептілікті жасау кезіндегі бұзушылықтардың сомасы 46,6 мың теңгені құраған*,* аудит жүргізу барысында бухгалтерлік есептілік бойынша бұзушылық қалпына келтірілмеген. Жалпы қалпына келтірілетін қаржы көлемі 46,6 мың теңгені құрады.

Бюджет Кодексінің тиімділік принціпін сақтамау салдарынан, 39 178,0 мың теңге тиімсіз жоспарланған бюджет қаражаты анықталды.

Сонымен қатар, Басқарма тарапынан 4 089,9 мың теңге көлемінде мемлекеттік сатып алу заңнама талаптары сақталмай шарттар түзілген

Рәсімдерді орындау тәртібінің бұзылуы бойынша жалпы 5 бірлік *(оның ішінде, 2018 жылы 3 бірлік, 2020 жылы 2 бірлік)* бұзушылық фактілері орын алған.

Анықталған бұзушылықтар бөлінісінде:

1. Бюджет қаражатын тиімсіз жоспарлау бойынша 39 178,0 мың теңге:

Аудит барысында, Шымкент қалалық мәслихатының 2019 жылғы 27 маусымдағы №51/420-6с шешімімен 37 млн. 461,0 мың теңге және 2019 жылғы 11 желтоқсандағы №58/494-6с шешімімен 1 млн. 717,0 мың теңге қаржы қысқартылғаны анықталды.

- Оның ішінде 37 млн. 461,0 мың теңге бойынша:

Туристік сайтты әзірлеуге - 7000,0 мың теңге бөлінді. Сайттың тиімді жұмыс істеуі және күн сайын өзекті ақпараттармен толықтыру мақсатында аталған жобаны мемлекеттік-жекешелік әріптестік шеңберінде іске асыру жоспарланған. Мемлекеттік-жекешелік әріптестік жобалары бойынша құжаттар экономика және бюджеттік жоспарлау басқармасының қарауына ұсынылған. Шымкент қаласы әкімінің 2019 жылғы 5 тамыздағы №4 хаттамалық тапсырмасының 1.4-тармағына байланысты мемлекеттік-жекешелік әріптестік бойынша туризм саласындағы жобаларды іске асыру жұмыстары тоқтатылған.

Шымкент қаласының туризм басқармасы «Қазақстан және Ресей телеарналарының эфирінде Шымкент қаласы туралы бейнероликтерді орналастыруға» 20 800,0 мың теңге көлемінде қаражат қаралған. 2019 жылдың 19 наурызындағы ашық конкурс ашу хаттамасында қатысушылар болмауына байланысты өткізілмеді деп танылған. Нәтижесінде конкурс қайта жарияланып, 2019 жылғы 25 сәуірдегі ашу хаттамасының қайта нәтижесі бойынша қатысушылар болмауына байланысты, конкурс өткізілмеді деп танылған. Ал бұл шараға қаралған қаржы бюджет есебіне кері қайтарылған.

Қала аумағында өткізілетін мерекелік іс-шараларды оңтайландыру нәтижесінде сомасы 9661,0 мың теңгені құраған «Gran Fоndo Tour Велотуры» іс-шарасы да қысқартылды.

- Шымкент қалалық мәслихатының 2019 жылғы 11 желтоқсандағы №58/494-6с шешімімен 1717,0 мың теңге қысқартылған. (Оның ішінде: 011 "Республикалық бюджеттен берілетін трансферттер есебінен" бағдарламасы бойынша техникалық қызметкерлердің еңбекақысын төлеу қорынан 217,0 мың теңге үнемделген қаржы есебінен. 015 "Жергілікті деңгейде туризм саласындағы мемлекеттік саясатты іске асыру жөніндегі қызметтер" бағдарламасы бойынша 113 - ерекшелік бойынша «Өтемақы төлемдері» - 1500,0 мың теңге үнемделген қаржы есебінен)

2019 жылдың нәтижесі бойынша жалпы алғанда жыл басынан туризм саласының дамуына және мемлекеттік саясатты іске асыруға қаралған 39 178,0 мың теңге қаржы уақытылы пайдаланылмай, қысқартылғаны анықталды.

Бұл ретте, Басқарма тарапынан 2019 жылы бюджет қаржысын дұрыс жоспарламау салдарынан жалпы 2019 жылы **39 178,0 мың теңге қаржы тиімсіз жоспарланып**, Қазақстан Республикасының 2008 жылғы 4 желтоқсандағы №95-IV «Қазақстан Республикасының Бюджет кодексі» Кодексінің 4-бабы, 12) тармақшасының («тиімділік» принципі) талаптары сақталмаған.

2. Бухгалтерлік есепті жүргізу және қаржылық есептілікті жасау кезіндегі бұзушылықтар - 46,6 мың теңге:

2020 жылдың желтоқсан айының бас кітабы бойынша №28 мемориалдық ордермен кері бухгалтерлік тізбе (проводка) беріліп 3141 «Мемлекеттік әлеуметтік сақтандыру қорына міндетті әлеуметтік аударымдар бойынша қысқа мерзімді кредиторлық берешек» шоты бойынша **25,5 мың теңге** дебиторлық қарыз, 3142 «Азаматтар үшін үкімет» мемлекеттік корпорациясына төленетін зейнетақы жарналары бойынша қысқа мерзімді кредиторлық  берешек» шоты бойынша **5,4 мың теңге** дебиторлық берешек, 3151 «Міндетті әлеуметтік медициналық сақтандыруға аударымдар бойынша қысқа мерзімді кредиторлық берешек» шоты бойынша **0,9 мың теңге** дебиторлық берешек, барлығы **31,8 мың теңге** дебиторлық берешекті жасырып, 2021 жылдың 01 қаңтарына түзілген бухгалтерлік баланс осы сомаға бұрмаланған, немесе түзілген бухгалтерлік баланстың 012 «Бюджеттік төлемдер бойынша қысқа мерзімді дебиторлық берешек» қатарында 31,8 мың теңге көрініс таппаған.

Сонымен қатар, бас кітап бойынша  1316 «Шаруашылық материалдары және кеңсе жарақтары» шотында 772,8 мың теңге және 1319 «Өзге материалдар» шотында 4895,0 мың теңге, немесе барлығы 5667,8 мың теңге дебиторлық қарыз болған, алайда түзілген бухгалтерлік баланстың 020 «Қорлар» қатарында 5660,4 мың теңге көрсетілген, немесе 7,4 мың теңгеге кем көрсетілген.

Сондай-ақ, бас кітап бойынша 5220 «Өткен жылдардың қаржылық нәтижесі» шотында 64529,2 мың теңге болса, алайда түзілген бухгалтерлік баланстың 412 «Жинақталған қаржылық нәтиже» қатарында 64521,8 мың теңге көрсетілген, немесе 7,4 мың теңгеге кем көрсетілген.

Бұл ретте, Қазақстан Республикасы Қаржы министрінің 2010 жылғы 3 тамыздағы №393 бұйрығымен бекітілген «Мемлекеттік мекемелерде бухгалтерлік есепке алуды жүргізу қағидаларының» 12,15 тармақтарының талаптары сақталмаған.

3. Мемлекеттік сатып алу заңнама талаптарының сақталмауы:

1) Басқарма мен «Іскерлік туристік индустрия қауымдастығы (MICE)» қоғамдық бірлестігі арасында «Мемлекеттік сатып туралы» Заңының 39-бабы 3-тармағы 45)тармақшасын негізге ала отырып «001-015-159 Конферециялар, форумдар, семинарлар, конкурстар, корпоративтік, спорттық, мәдени, мерекелік және балама іс-шараларды ұйымдастыру/өткізу бойынша қызметтер» аясында «Шымкент қаласының гид-экскурсоводтарын, туроператорларын, МІСЕ іс-шараларды ұйымдастырушыларын оқыту бойынша семинар-тренинг өткізу үшін қызмет көрсету туралы 12.11.2020ж. №82 мемлекеттік сатып алу шарты түзілген. Шарт сомасы – 2 339,0 мың теңге.

«Мемлекеттік сатып туралы» Заңының 39-бабы 3-тармағы 45)тармақшасында «көрмелердің, семинарлардың, конференциялардың, кеңестердің, форумдардың, симпозиумдардың, тренингтердің материалдарын сатып алу, сондай-ақ көрсетілген іс-шараларға қатысқаны үшін ақы төлеу» деп көрсетілген. Алайда, аталған Заң талабына сәйкес семинар-тренингтерді өткізу бұл тармақ бойынша қызметтерді бір көзден сатып алу жолымен өткізуге жатпайды.

2) Сондай-ақ,Басқарма мен жеке кәсіпкер атынан әрекет ететін Тлеубаев Бауыржан Некенович арасында «Мемлекеттік сатып туралы» Заңының 39-бабы 3-тармағы 42)тармақшасын негізге ала отырып «001-015-159 өзге де қызметтер мен жұмыстарға ақы төлеу» бюджеттік бағдарламасы бойынша «Кәдесыйлар өндірісі бойынша қызметтер (Бәйдібек би мүсіншесі карта ұстаушысымен) қызметтерін көрсету туралы 03.11.2020ж. №78 мемлекеттік сатып алу шарты түзілген, шарт сомасы – 1 225,0 мың теңге.

Дәл осындай, Басқарма мен жеке кәсіпкер атынан әрекет ететін Тлеубаев Бауыржан Некенович арасында «Мемлекеттік сатып туралы» Заңының 39-бабы 3-тармағы 42)тармақшасын негізге ала отырып «001-015-159 өзге де қызметтер мен жұмыстарға ақы төлеу» бюджеттік бағдарламасы бойынша «Кәдесыйлар өндірісі бойынша қызметтер (Бәйдібек би мүсіншесі карта ұстаушысымен) қызметтерін көрсету туралы 24.11.2020ж. №87 мемлекеттік сатып алу шарты түзілген, шарт сомасы – 525,9 мың теңге.

«Мемлекеттік сатып туралы» Заңының 39-бабының 3 тармағы 42) тармақшасының талабы «егер егер біртекті тауарлардың құндық мәндегі жылдық көлемі тиісті қаржы жылына республикалық бюджет туралы заңда белгіленген айлық есептік көрсеткіштің бір жүз еселенген мөлшерінен аспаса, осындай біртекті тауарларды, егер біртекті жұмыстар мен көрсетілетiн қызметтердің құндық мәндегі жылдық көлемі айлық есептік көрсеткіштің бес жүз еселенген мөлшерінен аспаса, ал аудандық маңызы бар қалалар, ауылдар, кенттер, ауылдық округтер әкімдерінің аппараттары үшін айлық есептік көрсеткіштің үш мың еселенген мөлшерінен аспаса, осындай жұмыстар мен көрсетілетін қызметтерді сатып алу»-делінген.

Екі шарт бойынша ақтқарылатын қызмет түрі біртекті және шарттардың жалпы сомасы 1 750,9 мың теңгені құрайды. Яғни, көрсетілетін қызметтердің қаржы көлемі 500 айлық есептік көрсеткіштен (1 389,0 мың теңге) асып кетуіне байланысты «Мемлекеттік сатып туралы» Заңының 39-бабы 3-тармағы 42)тармақшасының талабы бұл шарттарға қолдануға жатпайды.

Сәйкесінше, Басқарма тарапынан «Мемлекеттік сатып алу туралы» заңының 5-бабының 11 тармағының «Осы Заңның 39-бабының 3-тармағында көзделген жағдайларды қоспағанда, тауарларды, жұмыстарды, көрсетілетін қызметтерді берушіні таңдау осы Заңдa айқындалған тәртіппен жүзеге асырылады»-деген талабы сақталмаған.

Өз кезегінде жоғарыда көрсетілген екі бұзушылық Қазақстан Республикасының 2014 жылғы 5 шілдедегі №235-V «Әкімшілік құқық бұзушылық туралы» кодексінің 207-бабы 11 тармағында көзделген жауаптылыққа әкеп соғады.

3) Қазақстан Республикасының 2015 жылғы 04 желтоқсандағы №434-V «Мемлекеттік сатып алу туралы» Заңының 5-бабы 4 тармағында «Тапсырыс берушілер айына бір реттен асырмай мемлекеттік сатып алудың жылдық жоспарына өзгерістер және (немесе) толықтырулар енгізуге құқылы» және Қазақстан Республикасы Қаржы министрінің 2015 жылғы 11 желтоқсандағы №648 «Мемлекеттік сатып алуды жүзеге асыру қағидаларын бекіту туралы» бұйрығының 13-тармағында «Тапсырыс берушілер Заңның 5-бабының 4-тармағына сәйкес айына бір реттен асырмай мемлекеттік сатып алудың жылдық жоспарына өзгерістер және (немесе) толықтырулар енгізеді» деген тармақтары сақталмай, мемлекеттік сатып алу жоспарына 2018 жылдың қараша айында 3 рет, 2019 жылдың қазан айында 3 рет және 2020 жылдың қаңтар айында негізсіз 3 рет өзгерістер енгізілген.

4) Қазақстан Республикасының 2015 жылғы 4-желтоқсандағы №434-V Мемлекеттік сатып алу туралы заңының 41-бабының 2-тармағының «Тапсырыс беруші мемлекеттік сатып алу туралы шарт жасалған күннен бастап он жұмыс күнінен кешіктірмей, мемлекеттік сатып алу веб-порталында мемлекеттік сатып алуды жүзеге асыру қағидаларында айқындалған нысан бойынша мемлекеттік сатып алу туралы шартты тікелей жасасу жолымен бір көзден алу тәсілімен мемлекеттік сатып алу туралы есепті орналастыруға міндетті» деген талабы сақталмай, Басқарма тарапынан 2018 жылы 7 666,6 мың теңгелік 48 шарт бойынша, 2019 жылы 88 290,1 мың теңгелік 99 шарт бойынша, 2020 жылы 136 531,5 мың теңгелік 69 шарт бойынша есептіліктер уақытылы тапсырылмаған.

 4. Бюджеттік бағдарламаларды (кіші бағдарламаларды) әзірлеу және бекіту (қайта бекіту) қағидалары және олардың мазмұнына қойылатын талаптардың заңнамаға сәйкестігі бойынша:

Басқарма тарапынан 399 001 «Жергілікті деңгейде туризм және сыртқы байланыстар саласындағы мемлекеттік саясатты іске асыру жөніндегі қызметтер» және 380 001 «Жергілікті деңгейде туризм саласындағы мемлекеттік саясатты іске асыру жөніндегі қызметтер» бюджеттік бағдарламалары Басқарма тарапынан келісіліп, бекітілген. Алайда, бюджеттік бағдарламалардың түпкілікті нәтижелері көрсетілмеген. Бюджеттік бағдарламаның тікелей нәтиже көрсеткіші ретінде Басқарманың мемлекеттік әкімшілік қызметкерлерінің саны мен қаралған қаржы көлемін көрсетумен шектеліп отырған. Яғни, осы бюджеттік бағдарламаларға қаралған қаржының игеру нәтижесінде жеткізілетін тікелей және түпкілікті нәтиже мәні дұрыс айқындалмаған.

# Қазақстан Республикасы Ұлттық экономика министрінің 2014 жылғы 30 желтоқсандағы №195 «Бюджеттік бағдарламаларды (кіші бағдарламаларды) әзірлеу және бекіту (қайта бекіту) қағидаларын және олардың мазмұнына қойылатын талаптарды бекіту туралы» бұйрығының 15-тармағы, 8)тармақшасының талабы сақталмаған.

**2.3. Шымкент қаласының туризм және сыртқы байланыстар саласының өңірдің әлеуметтік-экономикалық дамуына әсерін бағалау**

«Қазақстан Республикасындағы мемлекеттік жоспарлау жүйесін бекіту туралы» ҚР Үкіметінің 2017 жылғы 29 қарашадағы №790 қаулысына сәйкес, аумақтарды дамыту бағдарламасының нысаналы индикаторлары мемлекеттік жоспарлау жөніндегі уәкілетті орган әзірлеген және бекіткен базалық көрсеткіштер тізбесіне сәйкес белгіленеді.

Қазақстан Республикасы Ұлттық экономика министрінің 2018 жылғы 19 желтоқсандағы № 104 бұйрығымен Шымкент қаласына қатысты 40 индикатор бекітілген.

Оның ішінде, туризм саласы бойынша «Өткен жылмен салыстырғанда өңірдегі орналастыру орындары қызмет көрсеткен келушілер санының ұлғаюы» индикаторының орындалуы 2019 жылға жоспар 120%, нақты орындалуы 140,1%, ал 2020 жылға жоспар 85%, нақты орындалуы 85,6%.

Бұл ретте, 2020 жылғы көрсеткіштің жоспарының межесі елдегі белең алған эпидемиологиялық ахуалға байланысты түсірілген.

2018 жылдың 12 айында қалаға келушілер саны **178 014 адамды құрап,** 2017 жылдың сәйкес кезеңімен салыстырғанда *(137 980 адам)* **29,0%-**ды құрады:

- ішкі туризм бойынша келушілер саны **155 946 адам,** өткен жылмен салыстырғанда *(121 076 адам)* **28,8%-ға** артқан.

- кіру туризмі бойынша келушілер саны **22 068 адам,** өткен жылдың сәйкес кезеңімен салыстырғанда *(16 904 адам)* **30,5%-ға** артқан.

Статистикалық ақпаратқа сәйкес, 2018 жылдың 12 айы бойынша орналастыру орындарында **271 981 төсек-тәулік ұсынылып,** 2017 жылмен салыстырғанда *(240 327)* **13,2%**-ға артқан.

Төсек орын *(бір жолғы сыйымдылық)* саны **4 340** бірлікті құрап, 2018 жылмен салыстырғанда *(3 663)* **18,5%-ға** артқан.

Орналастыру орындарымен көрсетілген қызмет көлемі 2018 жылдың 12 айында **3 260 534,6 мың теңгені құрап,** 2017 жылмен *(2 637 347,4 мың теңге)* салыстырғанда өсу қарқыны **23,6%-ға** артқан.

2019 жылдың 12 айында қалаға келушілер саны **249 313 адамды құрап,** 2018 жылдың сәйкес кезеңімен салыстырғанда *(178 014 адам)* **40,1%-**ды құрады:

- ішкі туризм бойынша келушілер саны **215 951 адам,** өткен жылмен салыстырғанда *(155 946 адам)* **38,5%-ға** артқан.

- кіру туризмі бойынша келушілер саны **33 362 адам,** өткен жылдың сәйкес кезеңімен салыстырғанда *(22 068 адам)* **51,2%-ға** артқан.

Статистикалық ақпаратқа сәйкес 2019 жылдың 12 айы бойынша орналастыру орындарында **391 744 төсек-тәулік ұсынылып,** 2018 жылмен салыстырғанда *(271 981)* **44,1%**-ға артқан.

Төсек-орын *(бір жолғы сыйымдылық)* саны – **4 593 бірлікті құрап,**  2018 жылмен салыстырғанда *(4 340 бірлік)* **5,9%-ға** артқан.

Орналастыру орындарымен көрсетілген қызмет көлемі 2019 жылдың 12 айында **4 128 738,6** **мың теңгені құрап,** 2018 жылмен *(3 260 534,6 мың теңге)* салыстырғанда өсу қарқыны **26,6%-ға** артқан.

Қонақ үй қызметкерлерінің орташа тізімдік саны – **1 129** *(ерлер-470, әйелдер-659)* құрайды.

Жалпы статистикалық мәліметтерге сәйкес, бүгінгі таңда Шымкент қаласында **87 мамандырылған туристік ұйым** мен **116 орналастыру орындары** (*ірі қонақ үйлер, эконом санаттағы қонақ үйлер, аппартаменттік пәтерлер мен шағын хостелдер)* орналасқан. Оның ішінде: мейрамханасы бар қонақ үйлер - 22 және мейрамханасы жоқ қонақ үйлер – 66, кішігірім үйлер мен апартаменттік пәтерлер және шағын хостелдер –28.

Шымкент қаласына келуші туристердің саны жыл санап артып келген болатын. 2019 жылы келушілердің саны **249 313 адамды** құрап, 2018 жылмен салыстырғанда **140,1%-ға** жоғарылаған.

Өз кезегінде келуші туристердің санын **2020 жылы - 130% өсіру жоспарланған.** Алайда, 2020 жылы бүкіл әлемде орын алған жағдайға байланысты қаламызда карантиндік жағдай енгізіліп, туристердің саны біршама азайып, туризм саласының дамуына кері әсер етуіне орай, 2019 жылдың сәйкес кезеңінің **85%-ын** орындау жоспарланып, көрсеткішке толығымнен қол жеткізілді.

2020 жылдың 12 айында қалаға келушілер саны **213 394 адамды құрап,** 2019 жылдың сәйкес кезеңімен салыстырғанда *(249 313 адам)* **85,6%-**н құраған немесе **14,4 %-ға** төмендеген. Көрсеткіштердің төмендендеуінің ең негізгі себебі коронавирус инфекциясының тарауына байланысты туристер саны азайған.

- ішкі туризм бойынша келушілер саны **205 313 адам,** өткен жылмен салыстырғанда *(215 951 адам)* **95,1%-ды** құраған немесе 4,9**% төмендеген**.

- кіру туризмі бойынша келушілер саны **8 081 адам,** өткен жылдың сәйкес кезеңімен салыстырғанда *(33 362 адам)* **24,2%-ды** құраған немесе 76,8%-ға азайған.

Статистикалық ақпаратқа сәйкес 2020 жылдың 12 айы бойынша орналастыру орындарында **336 953 төсек-тәулік ұсынылып,** 2019 жылмен салыстырғанда *(391 744)* **86,1%**-ды құрады.

Төсек-орын *(бір жолғы сыйымдылық)* саны – **4 525 бірлікті құрап,** 2019 жылмен салыстырғанда *(4 593 бірлік)* **98,5%-** ды құрады.

Орналастыру орындарымен көрсетілген қызмет көлемі 2020 жылдың 12 айында **3 746 073,5 мың теңгені құрап,** 2019 жылмен *(*4 128 738,6 *мың теңге)* салыстырғанда **90,7%-** ды құрады.

Республикалық көрсеткішке сәйкес, қалаға келген **туристер саны бойынша Шымкент қаласы 6 орында.** Оның ішінде

- **резиденттер** (ҚР азаматтары) бойынша **6 орын;**

-**резиденттер еместер** (шет ел азаматтары) бойынша **5 орында.**

Дегенмен, республиканың өзге өңірлерімен салыстырмалы түрде қарастырғанда Шымкент қаласы статистикалық көрсеткіштердің төмендеуі бойынша **ең аз пайызға** ие болған.

Мысалыға республика деңгейіндегі **аймақтар бойынша келуші туристердің саны бойынша** Атырау облысы-66,1%-ға, Батыс Қазақстан - 61,8%-ға, Павлодар облысы - 56,1%-ға,Нұр-Сұлтан қаласы–51,7%-ға, Алматы қаласы - 44,7%-ға, Шығыс Қазақстан облысы – 42,5%-ға, Алматы облысы – 42,1%-ға, Түркістан облысы – 40,5%-ға, Қостанай облысы – 40,2%-ға, Ақмола облысы – 39,8%-ға, Қарағанды облысы - 37,5%-ға, Ақтөбе облысы - 36,2%-ға, Жамбыл облысы - 34,4%-ға, Қызылорда облысы -29,2%-ға, Солтүстік Қазақстан облысы - 28,9%-ға, Маңғыстау облысы –27,9%-ға төмендесе **Шымкент қаласы 14,4%-ға** төмендеген.

**III. Қорытынды бөлік.**

**3.1. Мемлекеттік аудит барысында қабылданған шаралар:**

Аудит барысында мемлекеттік аудит объектісінде орын алған бұзушылықтар бойынша тиісті түсіндірме жұмыстары жүргізілді.

Сонымен қатар, Шымкент қаласы бойынша ішкі мемлекеттік аудит департаментіне әкімшілік құқық бұзушылық фактілері бойынша 3 материал жолданды, оның ішінде 2 материал мемлекеттік сатып алу заңнама талаптарының сақталмауы бойынша және 1 материал бухгалтерлік есептілікті дұрыс жүргізбеу фактісі бойынша жіберілген. Қазіргі таңда, осы материалдар бойынша әкімшілік істер қаралуда.

**3.2. Мемлекеттік аудит нәтижесі бойынша тұжырымдар:**

Басқарманың миссиясы: Қазақстан Республикасының заңнамасына сәйкес өз құзіреті шегінде туристік қызмет саласында мемлекеттік саясатты іске асыру және Шымкент қаласының туристік тартымдылығын Қазақстанда және шетелдерде ұлғайту мақсатында туристік қызметті үйлестіру жұмыстарын жүзеге асыру.

Шымкент қаласы бойынша тексеру комиссиясымен аудитте қойылған мақсат пен белгіленген ауқым шегіндегі аудит мәселелері бойынша «Шымкент қаласының туризм және сыртқы байланыстар басқармасына бюджеттен бөлінген қаржылардың іске асырылуына тиімділік аудитін жүргізу» аудиторлық іс-шарасы бойынша жүргізілген аудиттің нәтижелері көрсеткендей Қазақстан Республикасының нормативтік құқықтық актілерінің талаптары сақталмауының салдарынан жүйелі бұзушылықтар орын алғаны анықталды. Атап айтқанда,Қазақстан Республикасының нормативтік құқықтық актілерінің талаптары сақталмау салдарынан мемлекеттік аудит объектісінде жалпы **43 314,5 мың теңгеге** бұзушылықтар анықталды, оның ішінде мемлекеттік сатып алу заңнамаларын сақтамай шарттарды түзу бұзушылықтары бойынша барлығы **4089,9 мың теңге,** бухгалтерлік есепті жүргізу және қаржылық есептілікті әзірлеу кезінде жалпы **46,6 мың теңге және** бюджет қаржысын дұрыс жоспарламау салдарынан жалпы 2019 жылы **39 млн 178,0 мың теңге қаржы тиімсіз жоспарланған.**

 Бюджеттен бөлінген қаржы тиімді пайдаланылмаған. Бюджеттік және өзге де заңнаманың сақталуына, уақтылы іске асырылуына тиісті бақылау мен мониторинг жүргізілмеген. Соның салдарынан, бюджеттік бағдарламалар бойынша есептілік формальды түрде жасалған және мемлекеттік сатып алу саласындағы заңнаманың талаптары сақталмаған.

Жалпы осы мемлекеттік аудитпен қамтылған кезең аралығында мекеменің бекітілген бюджеттік бағдарламаларына қаралған көрсеткіштерге жоспарланған бюджет қаржысы шеңберінде толық қол жеткізілмегенін және есепті кезеңге бюджеттік бағдарламалар бойынша жоспарланған қаржыларды игеру мақсатында жоспарланған қаржылар қысқартылып, бюджеттің атқарылуы мен кейбір көрсеткіштерге қол жеткізілуі қамтамасыз етілгенін атап өту қажет.

Мемлекеттік аудит нәтижелері көрсеткендей, орын алған бұзушылықтардың негізгі себептері бюджеттік бағдарлама көрсеткіштерінің сапасыз жоспарлануы және көрсеткіштердің орындалуы туралы есептіліктердің анық болмауы, бухгалтерлік есептіліктердің дұрыс жүргізілмеуі, мемлекеттік сатып алу заңнамасын дұрыс қолданылмауы, өткізілген іс-шаралардың тиімсіз жоспарлануы болып табылады.

Бұдан басқа аудит барысында Басқарма бойынша қызметкерлерді қабылдау жұмыстарының баяу жүргізілуі салдарынан, 2018 жылы Басқарма құрылған сәтінен 2019 жылдың басына дейін Басқармаға жүктелген функциялардың атқарылуы төмен деңгейде болған.

Сонымен қатар, Басқарма тарапынан әлеуметтік желілерді жылжыту бойынша қызметтер төмен деңгейде атқарылған. Шымкент қаласының туризм саласын дәріптейтін әлеуметтік желі құралдарындағы ақпарат мен жазылушылар саны аздық етеді. Қазіргі таңда, әлеуметтік желілердегі ақпараттың маңызы үлкен екенін ескеретін болсақ, жазылушылар мен оқырмандар санын арттыру бағытында жұмыс қарқынын күшейтуді қажет етеді.

Осы ретте, Басқарманың туризм саласындағы Шымкент қаласының әлеуетін арттыру мақсатында өткізілетін іс-шараларды жоспарлау барысында өңірдегі эпидемиологиялық жағдайларды ескере отырып, нақты қажетті іс-шараларды іріктеу және сол іс-шаралар бойынша қол жеткізілетін көрсеткіштерді нақты айқындауды қажет етеді.

**3.3. Мемлекеттік аудит нәтижесі бойынша ұсынымдар мен нұсқамалар:**

1. «Шымкент қаласының туризм және сыртқы байланыстар басқармасына бюджеттен бөлінген қаржылардың іске асырылуына тиімділік аудитін жүргізу» мемлекеттік аудиттің қорытындылары Шымкент қаласы бойынша тексеру комиссиясының отырысында қарау.

2. Аудиторлық қорытынды бойынша Шымкент қаласы әкімдігіне ақпарат жолдансын.

3. **«Шымкент қаласының туризм және сыртқы байланыстар басқармасы» мемлекеттік мекемесінің басшысына:**

1) Қазақстан Республикасының нормативтік құқықтық актілерінің, бюджеттік және өзге де заңнаманың талаптарын сақтамаған жауапты тұлғалардың тәртіптік жауапкершілігі қаралсын;

2) Бухгалтерлік есептілік бойынша 46,6 мың теңгенің бухгалтерлік есеп шоттары қалпына келтірілсін;

 3) Жоғарыда көрсетілген ұсынымдар бойынша қабылданған шаралар туралы мәлімет 2021 жылдың 30 қарашасына дейін Шымкент қаласы бойынша тексеру комиссиясына ұсынылсын.

  **3.4. Қосымша:** Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі \_\_\_\_\_ парақта \_\_ дана.

**Тексеру комиссиясының**

**мүшесі Ж. Сәдібеков**

Е. Тулендиев

Г. Елшибаев

Е. Есиркепов